Sportsterre glo onder groep wat vas is vir dronkbestuurArgieffoto ŉ Bafana Bafana-sokkerster en ŉ voormalige Orlando Pirates-speler tel glo onder ŉ groep van 15 mense wat Saterdag vir dronkbestuur in Pretoria in hegtenis geneem is. Isaac Mahamba, woordvoerder van die Tshwane-metropolisie (TMPD), sê die groep is vir afsonderlike voorvalle in hegtenis geneem. Mahamba sê die 28-jarige voormalige Orlando Pirates-speler en die Bafana Bafana-sokkerspeler is steeds in aanhouding. Hy wou nie die name van die sportmanne bekend maak nie. Hy sê dronkbestuur is een van die hoofredes vir sterftes op Suid-Afrikaanse paaie – veral ook in Pretoria. “Enigiemand wat dronkbestuur sal in hegtenis geneem word,” sê hy. “TMPD sal aanhou om hierdie veldtogte teen dronkbestuur te versterk en sodoende verhoed dat dié bestuurders die lewe van onskuldige mense in gevaar stel.” Mahamba sê niemand is bo die wet verhewe nie. “Motoriste word aangemoedig om liewer alternatiewe vervoermetodes te ondersoek. Ons is trots op die metropolisiebeamptes vir uitstaande werk.”